b'\n_START_ARTICLE_\n\xc8\x9ainutul Covurluiului\n_START_PARAGRAPH_\n\xc8\x9ainutul Covurluiului a fost unul dintre \xc8\x9binuturile Principatului Moldova, f\xc4\x83c\xc3\xa2nd parte din \xc8\x9aara de Jos \xc8\x99i av\xc3\xa2nd centrul administrativ la Gala\xc8\x9bi. El se \xc3\xaenvecina la vest cu \xc8\x9ainutul Tecuciului, la nord cu \xc8\x9ainutul Tutova, la nord \xc8\x99i nord-est cu \xc8\x9ainutul F\xc4\x83lciu, la est cu \xc8\x9ainutul Ismailului (ulterior cu raiaua Reni, din 1818 cu \xc8\x9ainutul Ismail al Basarabiei \xc8\x99i dup\xc4\x83 1856 cu \xc8\x9binuturile Ismail \xc8\x99i Cahul), la sud-est cu Dobrogea (cu grani\xc8\x9ba pe fluviul Dun\xc4\x83rea) \xc8\x99i la sud cu \xc8\x9binuturile Slam R\xc3\xa2mnic \xc8\x99i Br\xc4\x83ila (pentru o perioad\xc4\x83 raiaua Br\xc4\x83ila) din Muntenia._NEWLINE_\xc8\x9ainutul Covurluiului a existat de la \xc3\xaenceputul secolului al XV-lea \xc8\x99i p\xc3\xa2n\xc4\x83 \xc3\xaen anul 1864, c\xc3\xa2nd \xc8\x9binuturile au fost desfiin\xc8\x9bate, iar teritoriul Rom\xc3\xa2niei a fost reorganizat \xc3\xaen unit\xc4\x83\xc8\x9bi administrativ-teritoriale denumite jude\xc8\x9be.\n_START_SECTION_\nLocalizare\n_START_PARAGRAPH_\n\xc8\x9ainutul Covurluiului se afla \xc3\xaen sudul Moldovei, pe valea r\xc3\xa2ului Covurlui, \xc3\xaentr-o zon\xc4\x83 colinar\xc4\x83 de la marginea sudic\xc4\x83 a podi\xc8\x99ului Moldovei, ce coboar\xc4\x83 \xc3\xaenspre Dun\xc4\x83re \xc8\x99i Prut. Ea era delimitat\xc4\x83 de r\xc3\xa2urile Prut \xc8\x99i Siret, precum \xc8\x99i de fluviul Dun\xc4\x83rea, \xc3\xaentinz\xc3\xa2ndu-se \xc3\xaen anumite perioade \xc8\x99i \xc3\xaen c\xc3\xa2mpiile de la est de Prut._NEWLINE_Teritoriul \xc8\x9binutului a variat \xc3\xaen diferite perioade, cuprinz\xc3\xa2nd ora\xc8\x99ul Gala\xc8\x9bi \xc8\x99i t\xc3\xa2rgurile Dr\xc4\x83gu\xc8\x99eni \xc8\x99i Oancea.\n_START_SECTION_\nIstoric\n_START_PARAGRAPH_\nTeritoriul de la v\xc4\x83rsarea Siretului \xc8\x99i Prutului \xc3\xaen Dun\xc4\x83re a fost locuit \xc3\xaen antichitate, aici exist\xc3\xa2nd un castru roman din vremea \xc3\xaemp\xc4\x83ratului Traian (98-117), construit, probabil, pe locul unde se g\xc4\x83sea la \xc3\xaenceput o cet\xc4\x83\xc8\x9buie dacic\xc4\x83, \xc3\xaent\xc4\x83rit\xc4\x83 cu un val de p\xc4\x83m\xc3\xa2nt. Castrul se afl\xc4\x83 pe \xc3\xaen\xc4\x83l\xc8\x9bimea Tirighina de la Barbo\xc8\x99i, de l\xc3\xa2ng\xc4\x83 Gala\xc8\x9bi, \xc3\xaen apropiere de v\xc4\x83rsarea Siretului \xc3\xaen Dun\xc4\x83re, \xc8\x99i este men\xc8\x9bionat de Dimitrie Cantemir astfel: \xe2\x80\x9eNu departe de aici, la gura dinspre r\xc4\x83s\xc4\x83rit a Siretului, se v\xc4\x83d ruinele unei cet\xc4\x83\xc8\x9bi foarte vechi, numit\xc4\x83 ast\xc4\x83zi de locuitori Gherghina. C\xc4\x83 aceast\xc4\x83 cetate a fost zidit\xc4\x83 pe vremea lui Traian se poate dovedi cu monezile dezgropate din d\xc4\x83r\xc3\xa2m\xc4\x83turi, ca \xc8\x99i cu o lespede de marmur\xc4\x83 \xc3\xaen care st\xc4\x83 s\xc4\x83pat: IMP. CAESARI DIV. FILIO NERVAE. TRAIANO. AGVSTO. GERM. DACICO. PONT. MAX. FEL. B. DICT. XVI. IMP. VI. CONS. VII. P. P. CALPVRINIO PVBLIO. MARCO. C. AVRELIO. RVFO.\xe2\x80\x9d_NEWLINE_Mai t\xc3\xa2rziu, \xc3\xaencep\xc3\xa2nd cu domnia lui Alexandru cel Bun (1400-1432), dar mai ales sub domnia lui \xc8\x98tefan cel Mare (1457-1504), unii o\xc8\x99teni vrednici, care se remarcau \xc3\xaen lupt\xc4\x83, erau \xc3\xaempropriet\xc4\x83ri\xc8\x9bi aici cu scopul de a ap\xc4\x83ra hotarul sudic al Moldovei._NEWLINE_Prima atestare documentar\xc4\x83 a acestui \xc8\x9binut apare \xc3\xaentr-un act din 1 septembrie 1435, prin care voievodul Ilia\xc8\x99 (fiul lui Alexandru cel Bun) \xc3\xaei comunica lui Vladislav, \xe2\x80\x9eiubitului Crai al Poloniei, Lituaniei, Rusiei \xc8\x99i Domnitor al multor \xc8\x9b\xc4\x83ri\xe2\x80\x9d, c\xc4\x83 se \xc3\xaemp\xc4\x83case cu fratele s\xc4\x83u \xc8\x98tefan, c\xc4\x83ruia \xc3\xaei d\xc4\x83duse \xc3\xaen st\xc4\x83p\xc3\xa2nire mai multe teritorii din partea de sud a \xc8\x9b\xc4\x83rii, ce se aflau \xc3\xaen \xc8\x9ainutul Vasluiului, \xc8\x9ainutul Tutova, \xc8\x9ainutul Covurluiului \xc8\x99i \xc8\x9ainutul Tecuciului (\xe2\x80\x9e\xe2\x80\xa6ora\xc8\x99ul Vaslui \xc8\x99i ocolul ce ascult\xc4\x83 de acest ora\xc8\x99, \xc8\x99i \xc8\x9binutul de la Tutova \xc8\x99i t\xc3\xa2rgul B\xc3\xa2rladului, cu tot ocolul, \xc8\x99i morile Covurluiului \xc8\x99i ora\xc8\x99ul Tecuciu, cu tot ocolul, \xc8\x99i Oltenii\xe2\x80\xa6\xe2\x80\x9d). Documentul a fost publicat de istoricul Mihai Cost\xc4\x83chescu \xc3\xaen volumul Documente moldovene\xc8\x99ti \xc3\xaenainte de \xc8\x98tefan cel Mare. \xc8\x9ainutul Covurluiului a fost men\xc8\x9bionat ulterior \xc3\xaen acte domne\xc8\x99ti ale lui \xc8\x98tefan cel Mare \xc8\x99i urma\xc8\x99ilor s\xc4\x83i, precum \xc8\x99i \xc3\xaen lucrarea Descriptio Moldaviae, scris\xc4\x83 \xc3\xaen perioada 1714-1716 de c\xc4\x83rturarul Dimitrie Cantemir._NEWLINE_Potrivit Cronicii moldo-polone, o versiune a vechiului Letopise\xc8\x9b de la 1566, Moldova avea \xc3\xaen cea de-a doua jum\xc4\x83tate a secolului al XVI-lea un num\xc4\x83r de 24 de \xc8\x9binuturi: B\xc3\xa2rlad, Tecuci, Tigheci, L\xc4\x83pu\xc8\x99na, Vaslui, Orhei, Soroca, Hotin, Cern\xc4\x83u\xc8\x9bi, Suceava, Ia\xc8\x99i, F\xc4\x83lciu, Covurlui, Horincea, Putna, Adjud, Tutova, Trotu\xc8\x99, Bac\xc4\x83u, Roman, Neam\xc8\x9b, C\xc3\xa2rlig\xc4\x83tura, H\xc3\xa2rl\xc4\x83u \xc8\x99i Dorohoi. Catastiful de c\xc3\xa2\xc8\x99le (1591) al lui Petru \xc8\x98chiopul men\xc8\x9bioneaz\xc4\x83 numai 22 de \xc8\x9binuturi, \xc8\x9binutul Horincea fiind contopit cu \xc8\x9binutul Covurlui, iar \xc8\x9binutul Adjud cu \xc8\x9binutul Putna._NEWLINE_Aflat la grani\xc8\x9ba Moldovei, \xc8\x9binutul Covurlui avea menirea de a ap\xc4\x83ra Moldova de atacurile turcilor \xc8\x99i t\xc4\x83tarilor. Pe aici treceau soliile moldovene c\xc4\x83tre Constantinopol \xc8\x99i tot pe aici intrau \xc3\xaen \xc8\x9bar\xc4\x83 domnii Moldovei, dup\xc4\x83 ce fuseser\xc4\x83 numi\xc8\x9bi de sultani. \xc8\x9ainutul Covurlui avea o mare importan\xc8\x9b\xc4\x83 economic\xc4\x83 datorit\xc4\x83 amplas\xc4\x83rii sale la Dun\xc4\x83re, ora\xc8\x99ul-port Gala\xc8\x9bi fiind tranzitat de numeroase cor\xc4\x83bii ce plecau \xc3\xaenc\xc4\x83rcate cu cereale \xc8\x99i cherestea._NEWLINE_Potrivit lui Dimitrie Cantemir, \xc8\x9ainutul Covurluiului \xe2\x80\x9e\xc8\x99i-a luat numele de la Valea Covurluiului, care, de\xc8\x99i se \xc3\xaentinde cale de opt ceasuri de mers, e totu\xc8\x99i mereu seac\xc4\x83 \xc8\x99i numai arareori se umple cu ap\xc4\x83\xe2\x80\x9d. Centrul \xc8\x9binutului era la Gala\xc8\x9bi, \xe2\x80\x9eun t\xc3\xa2rg care nu bate la ochi printr-o arhitectur\xc4\x83 frumoas\xc4\x83 sau prin m\xc4\x83rime, dar este t\xc3\xa2rgul cel mai vestit al \xc3\xaentregii Dun\xc4\x83ri. De dou\xc4\x83-trei ori pe an sosesc aici nu numai cor\xc4\x83bii din porturile M\xc4\x83rii Negre, din Crimeia, din Trapezunt, Sinope, \xc8\x9aarigrad, ci \xc8\x99i din Egipet \xc8\x99i chiar cor\xc4\x83bii din Barbaria, care pleac\xc4\x83 de aici \xc3\xaenc\xc4\x83rcate cu lemn din Moldova, cu stejar, corn, brad, precum \xc8\x99i cu miere, cear\xc4\x83, sare, unt, silitr\xc4\x83 \xc8\x99i gr\xc3\xa2u, din care to\xc8\x9bi locuitorii Moldovei trag mari foloase\xe2\x80\x9d._NEWLINE_Reformele administrative introduse \xc3\xaen secolul al XVII-lea de Constantin Mavrocordat a \xc3\xaemp\xc4\x83r\xc8\x9bit \xc8\x9binuturile \xc3\xaen ocoale, numind \xc3\xaen fruntea lor un p\xc3\xa2rc\xc4\x83lab \xc8\x99i un ispravnic. P\xc3\xa2rc\xc4\x83labul avea atribu\xc8\x9bii administrative \xc8\x99i fiscale, \xc3\xaen timp ce ispravnicii aveau atribu\xc8\x9bii judec\xc4\x83tore\xc8\x99ti \xc8\x99i poli\xc8\x9biene\xc8\x99ti. Num\xc4\x83rul ocoalelor a variat de la o perioad\xc4\x83 la alta. \xc3\x8en statistica Moldovei din 1803, extras\xc4\x83 din Condica Liuzilor, \xc8\x9binutul Covurlui era \xc3\xaemp\xc4\x83r\xc8\x9bit \xc3\xaen patru ocoale: Horincea, Mijloc, Prut \xc8\x99i Siret. \xc8\x9ainutul Covurluiului l-a avut ca p\xc3\xa2rc\xc4\x83lab \xc3\xaen 1833 pe postelnicul Ioan Cuza, iar apoi \xc3\xaen 1856 \xc8\x99i 1857 pe colonelul Alexandru Ioan Cuza, ales \xc3\xaen ianuarie 1859 ca domn al Principatelor Unite._NEWLINE_\xc8\x9ainutul Covurluiului a fost desfiin\xc8\x9bat \xc3\xaen anul 1864, \xc3\xaen urma reformei administrative a Principatelor Rom\xc3\xa2ne prin care s-au desfiin\xc8\x9bat toate \xc8\x9binuturile \xc8\x99i s-au \xc3\xaenfiin\xc8\x9bat jude\xc8\x9bele. Teritoriul \xc8\x9binutului Covurlui a fost inclus \xc3\xaen nou-\xc3\xaenfiin\xc8\x9batul jude\xc8\x9b Covurlui.'